KBANK ปลื้ม “ขุนทอง” กระแสแรง ลุยเพิ่มฟีเจอร์ใหม่ “เก็บหลายบิล” ปักเป้าผู้ใช้ 1.5 ล้านราย
KBANK เผย "ขุนทอง" กระแสแรง ลุยเพิ่มฟีเจอร์ใหม่ "เก็บหลายบิล" ตั้งเป้าปี 64 ผู้ใช้แตะ 1.5 ล้านราย
KBANK เผย "ขุนทอง" กระแสแรง ลุยเพิ่มฟีเจอร์ใหม่ "เก็บหลายบิล" ตั้งเป้าปี 64 ผู้ใช้แตะ 1.5 ล้านราย
6 ม.ค. 2564

นายเรืองโรจน์ พูนผล ประธาน บริษัท กสิกร บิสซิเนส-เทคโนโลยี กรุ๊ป (KBTG) ในเครือธนาคารกสิกรไทย (มหาชน) หรือ KBANK เปิดเผยว่าา ปัจจุบันมีผู้ใช้บริการ “ขุนทอง” โซเชียล แชทบอท (Social Chatbot) ที่เป็นเหรัญญิกช่วยจัดการธุรกรรมการเงินขนาดย่อม (Micro-transactions) บนแอปพลิเคชันไลน์ (LINE) รวมกว่า 650,000 ราย ส่วนใหญ่เป็นกลุ่มนิวเจนที่มีความคุ้นเคยกับการใช้เทคโนโลยีเป็นอย่างดี และมีไลฟ์สไตล์ชอบทำกิจกรรมกลุ่มร่วมกันบนไลน์ เช่น การเก็บค่าใช้จ่ายรายเดือนของ Netflix Spotify และค่าเช่าต่างๆ
อีกทั้ง ขุนทอง ยังตอบโจทย์รูปแบบการใช้ชีวิตแบบใหม่ในช่วงโควิด-19 ที่ต้องลดการสัมผัสเงินสด โดยไลน์ถือเป็นแอปพลิเคชั่นที่ลูกค้าใช้งานอยู่แล้วในชีวิตประจำวัน จึงไม่จำเป็นต้องดาวน์โหลดแอปพลิเคชันใหม่ ให้เปลืองพื้นที่ในสมาร์ทโฟน และลูกค้ายังสามารถใช้ขุนทองกับแอปพลิเคชั่นของธนาคารใดก็ได้ในการเรียกเก็บเงินและจ่ายเงิน แต่ลูกค้า K PLUS จะใช้งานได้สะดวกขึ้น เพราะสามารถผูกบัญชี K PLUS กับขุนทอง ทำให้สามารถจ่ายเงินจากหน้าแชทไลน์ได้เลย ไม่จำเป็นต้องสลับแอปฯ กรอกเลขบัญชีผู้รับเงินและส่ง e-Slip เพื่อยืนยันการจ่ายเงิน โดยพบว่าผู้ใช้ขุนทองที่ผูกบัญชีกับ K PLUS มีแนวโน้มทำธุรกรรมผ่าน K PLUS มากขึ้นถึง 50%
ทั้งนี้ “ขุนทอง” เป็นหนึ่งในโจทย์สำคัญของ KBTG ในการพัฒนานวัตกรรมเพื่อให้ผลิตภัณฑ์และบริการของ KBANK เข้าไปอยู่ในชีวิตประจำวันของลูกค้า และเพิ่มการมีส่วนร่วมกับธนาคาร ทุกวันนี้ธนาคารต้องไปอยู่ในที่ที่ลูกค้าอยู่ ขุนทองจึงอยู่ในไลน์ที่มีคนใช้มากถึง 47 ล้านคน โดยในปีนี้ KBTG วางแผนพัฒนาขุนทองให้ตอบโจทย์ไลฟ์สไตล์ของลูกค้าที่หลากหลายขึ้น รวมถึงช่วยให้ลูกค้าใช้ชีวิตได้ปลอดภัยมากขึ้นในช่วงการแพร่ระบาดของโควิด-19
ล่าสุด เปิดตัวฟีเจอร์ใหม่ คือ การเก็บหลายบิล ซึ่งช่วยให้กลุ่มเพื่อนจัดการบิลค่าใช้จ่ายหลายๆ บิลได้สะดวกขึ้น โดยขุนทองจะช่วยหารค่าใช้จ่ายทั้งหมดและสรุปยอดว่าใครจะต้องจ่ายเงินให้ใครเท่าใด อีกทั้งยังจัดแคมเปญการตลาดเพื่อกระตุ้นยอดการใช้งาน โดยลูกค้าจะได้รับคูปอง Lazada มูลค่า 50 บาท เมื่อใช้ขุนทองเรียกเก็บบิลขั้นต่ำ 400 บาท และมีสมาชิกในบิลอย่างน้อย 4 คนได้สำเร็จ จำกัดจำนวน 1,000 สิทธิแรก/สัปดาห์ ตั้งแต่วันนี้-9 ก.พ.64 ตั้งเป้าหมายจะเพิ่มยอดผู้ใช้งานขุนทองให้ถึง 1.5 ล้านรายภายในปี 64
ทั้งนี้ จากข้อมูลพบว่าค่าใช้จ่ายที่ลูกค้าใช้ขุนทองในการเรียกเก็บเงินภายในกลุ่ม 3 อันดับแรก ได้แก่  1.ค่าอาหาร 2.ค่าใช้จ่ายรายเดือน เช่น Netflix Spotify ค่าเช่าบ้าน และ 3.ค่าทริปท่องเที่ยว โดยบิลเรียกเก็บเงินผ่านขุนทองมีมูลค่าเฉลี่ย 800-1,500 บาท/บิล และนอกจากกลุ่มนิวเจนแล้ว ยังมีอีกกลุ่มลูกค้าที่ใช้งานขุนทองอย่างต่อเนื่องและสม่ำเสมอ คือ พ่อค้าแม่ค้าออนไลน์ที่ใช้ขุนทองเพื่อเรียกเก็บเงินลูกค้า มีทั้งแบบเก็บเงินเป็นรายครั้งและแบบเรียกเก็บเงินเป็นประจำทุกเดือน
“ขุนทอง” เปิดให้ใช้งานฟรี เพียงเพิ่มเพื่อน @KhunThong ไว้ในไลน์ หรือคลิก https://lin.ee/bxjDVWR แล้วเชิญขุนทองเข้าในกรุ๊ปแชทที่ต้องการใช้งาน ระหว่างที่ขุนทองอยู่ในกลุ่มแชท จะไม่มีการเก็บข้อมูลใด ๆ เกี่ยวกับการสนทนา ในกรณีที่ข้อความขึ้นว่าถูกอ่านทันทีในกรุ๊ปแชทที่มีขุนทอง เกิดจากการที่ขุนทองตรวจสอบว่าข้อความนั้นมีคีย์เวิร์ด ที่ลูกค้าพิมพ์เพื่อเรียกใช้งานขุนทองหรือไม่ เช่นคำว่า ขุนทอง สร้างบิล และเก็บเงิน เป็นต้น